ശ്രീമദ് ഭാഗവതം (മൂലം) / ദ്വാദശഃ സ്കന്ധഃ (സ്കന്ധം 12) / അദ്ധ്യായം 7


ശ്രീമദ് ഭാഗവതം (മൂലം) / ദ്വാദശഃ സ്കന്ധഃ (സ്കന്ധം 12) / അദ്ധ്യായം 7 

സൂത ഉവാച

അഥർവവത് സുമന്തുശ്ച ശിഷ്യമദ്ധ്യാപയത് സ്വകാം ।
സംഹിതാം സോഽപി പഥ്യായ വേദദർശായ ചോക്തവാൻ  ॥ 1 ॥ 

ശൌക്ലായനിർബ്രഹ്മബലിർമ്മോദോഷഃ പിപ്പലായനിഃ ।
വേദദർശസ്യ ശിഷ്യാസ്തേ പഥ്യശിഷ്യാനഥോ ശൃണു ।
കുമുദഃ ശുനകോ ബ്രഹ്മൻ ജാജലിശ്ചാപ്യഥർവ്വവിത്  ॥ 2 ॥ 

ബഭ്രുഃ ശിഷ്യോഽഥാംഗിരസഃ സൈന്ധവായന ഏവ ച ।
അധീയേതാം സംഹിതേ ദ്വേ സാവർണ്യാദ്യാസ്തഥാപരേ  ॥ 3 ॥ 

നക്ഷത്രകൽപഃ ശാന്തിശ്ച കശ്യപാംഗിരസാദയഃ ।
ഏതേ ആഥർവ്വണാചാര്യാഃ ശൃണു പൌരാണികാൻ മുനേ  ॥ 4 ॥ 

ത്രയ്യാരുണിഃ കശ്യപശ്ച സാവർണ്ണിരകൃതവ്രണഃ ।
വൈശമ്പായനഹാരീതൌ ഷഡ് വൈ പൌരാണികാ ഇമേ  ॥ 5 ॥ 

അധീയന്ത വ്യാസശിഷ്യാത് സംഹിതാം മത്പിതുർമ്മുഖാത് ।
ഏകൈകാമഹമേതേഷാം ശിഷ്യഃ സർവ്വാഃ സമധ്യഗാം  ॥ 6 ॥ 

കശ്യപോഽഹം ച സാവർണീ രാമശിഷ്യോഽകൃതവ്രണഃ ।
അധീമഹി വ്യാസശിഷ്യാച്ചത്വാരോ മൂലസംഹിതാഃ  ॥ 7 ॥ 

പുരാണലക്ഷണം ബ്രഹ്മൻ ബ്രഹ്മർഷിഭിർന്നിരൂപിതം ।
ശൃണുഷ്വ ബുദ്ധിമാശ്രിത്യ വേദശാസ്ത്രാനുസാരതഃ  ॥ 8 ॥ 

സർഗ്ഗോഽസ്യാഥ വിസർഗ്ഗശ്ച വൃത്തിരക്ഷാന്തരാണി ച ।
വംശോ വംശാനുചരിതം സംസ്ഥാ ഹേതുരപാശ്രയഃ  ॥ 9 ॥ 

ദശഭിർല്ലക്ഷണൈർ യുക്തം പുരാണം തദ്വിദോ വിദുഃ ।
കേചിത്പഞ്ചവിധം ബ്രഹ്മൻ മഹദൽപവ്യവസ്ഥയാ  ॥ 10 ॥ 

അവ്യാകൃതഗുണക്ഷോഭാൻമഹതസ്ത്രിവൃതോഽഹമഃ ।
ഭൂതമാത്രേന്ദ്രിയാർത്ഥാനാം സംഭവഃ സർഗ്ഗ ഉച്യതേ  ॥ 11 ॥ 

പുരുഷാനുഗൃഹീതാനാമേതേഷാം വാസനാമയഃ ।
വിസർഗ്ഗോഽയം സമാഹാരോ ബീജാദ്ബീജം ചരാചരം  ॥ 12 ॥ 

വൃത്തിർഭൂതാനി ഭൂതാനാം ചരാണാമചരാണി ച ।
കൃതാ സ്വേന നൃണാം തത്ര കാമാച്ചോദനയാപി വാ  ॥ 13 ॥ 

രക്ഷാച്യുതാവതാരേഹാ വിശ്വസ്യാനു യുഗേ യുഗേ ।
തിര്യങ്മർത്ത്യർഷിദേവേഷു ഹന്യന്തേ യൈസ്ത്രയീദ്വിഷഃ  ॥ 14 ॥ 

മന്വന്തരം മനുർദ്ദേവാ മനുപുത്രാഃ സുരേശ്വരാഃ ।
ഋഷയോംഽശാവതാരാശ്ച ഹരേഃ ഷഡ്വിധമുച്യതേ  ॥ 15 ॥ 

രാജ്ഞാം ബ്രഹ്മപ്രസൂതാനാം വംശസ്ത്രൈകാലികോഽന്വയഃ ।
വംശാനുചരിതം തേഷാം വൃത്തം വംശധരാശ്ച യേ  ॥ 16 ॥ 

നൈമിത്തികഃ പ്രാകൃതികോ നിത്യ ആത്യന്തികോ ലയഃ ।
സംസ്ഥേതി കവിഭിഃ പ്രോക്തശ്ചതുർധാസ്യ സ്വഭാവതഃ  ॥ 17 ॥ 

ഹേതുർജ്ജീവോഽസ്യ സർഗ്ഗാദേരവിദ്യാകർമ്മകാരകഃ ।
യം ചാനുശയിനം പ്രാഹുരവ്യാകൃതമുതാപരേ  ॥ 18 ॥ 

വ്യതിരേകാന്വയോ യസ്യ ജാഗ്രത് സ്വപ്നസുഷുപ്തിഷു ।
മായാമയേഷു തദ്ബ്രഹ്മ ജീവവൃത്തിഷ്വപാശ്രയഃ  ॥ 19 ॥ 

പദാർത്ഥേഷു യഥാ ദ്രവ്യം സൻമാത്രം രൂപനാമസു ।
ബീജാദിപഞ്ചതാന്താസു ഹ്യവസ്ഥാസു യുതായുതം  ॥ 20 ॥ 

വിരമേത യദാ ചിത്തം ഹിത്വാ വൃത്തിത്രയം സ്വയം ।
യോഗേന വാ തദാഽഽത്മാനം വേദേഹായാ നിവർത്തതേ  ॥ 21 ॥ 

ഏവം ലക്ഷണലക്ഷ്യാണി പുരാണാനി പുരാവിദഃ । 
മുനയോഽഷ്ടാദശ പ്രാഹുഃ ക്ഷുല്ലകാനി മഹാന്തി ച  ॥ 22 ॥ 

ബ്രാഹ്മം പാദ്മം വൈഷ്ണവം ച ശൈവം ലൈംഗം സഗാരുഡം ।
നാരദീയം ഭാഗവതമാഗ്നേയം സ്കാന്ദസംജ്ഞിതം  ॥ 23 ॥ 

ഭവിഷ്യം ബ്രഹ്മവൈവർത്തം മാർക്കണ്ഡേയം സവാമനം ।
വാരാഹം മാത്സ്യം കൌർമ്മം ച ബ്രഹ്മാണ്ഡാഖ്യമിതി ത്രിഷട്  ॥ 24 ॥ 

ബ്രഹ്മന്നിദം സമാഖ്യാതം ശാഖാപ്രണയനം മുനേഃ ।
ശിഷ്യശിഷ്യപ്രശിഷ്യാണാം ബ്രഹ്മതേജോവിവർദ്ധനം  ॥ 25 ॥